b'\n_START_ARTICLE_\nStolnica v St. David\'su\n_START_SECTION_\nZgodovina\n_START_PARAGRAPH_\nSamostansko skupnost je ustanovil sveti David, opat iz Menevie, ki je umrl leta 589. Med letoma 645 in 1097 so skupnost ve\xc4\x8dkrat napadli plenilci, tudi Vikingi. Samostanska skupnost St. David\'s je bila versko in intelektualno sredi\xc5\xa1\xc4\x8de, ki jo je kralj Alfred poklical na pomo\xc4\x8d pri obnovi intelektualnega \xc5\xbeivljenja Kraljevine Wessex. Mnogo \xc5\xa1kofov so umorili plenilci in roparji, tudi \xc5\xa1kofa Moregenaua leta 999 in \xc5\xa1kofa Abrahama leta 1080. Kamen, ki ozna\xc4\x8duje njegov grob, je znan kot Abrahamov kamen. Ima zapleteno vklesane zgodnje keltske simbole. Razstavljen je v stolnici v Porth-y-T\xc5\xb5ru._NEWLINE_Leta 1081 je Viljem Osvajalec obiskal St. David\'s, da bi molil in ga s tem priznal kot sveto in spo\xc5\xa1tovano mesto. Leta 1089 je bilo sveti\xc5\xa1\xc4\x8de razdejano in predmeti iz plemenitih kovin odneseni. Leta 1090 je vali\xc5\xbeanski u\xc4\x8denjak Rhigyfarch v latin\xc5\xa1\xc4\x8dini napisal \xc5\xbdivljenje Davida in poudarjal Davidovo svetost, s \xc4\x8dimer se je za\xc4\x8del njegov skoraj kultni status._NEWLINE_Leta 1115 je z obmo\xc4\x8dja, ki je bilo pod nadzorom Normanov, kralj Henrik I. imenoval \xc5\xa1kofa Bernarda za \xc5\xa1kofa St. David\'sa. Za\xc4\x8del je izbolj\xc5\xa1evati \xc5\xbeivljenje skupnosti in za\xc4\x8del gradnjo nove stolnice. Leta 1123 je pape\xc5\xbe Kalist II. ugodil pro\xc5\xa1nji \xc5\xa1kofa Bernarda, da St. David\'su podeli pape\xc5\xa1ki privilegij, zaradi \xc4\x8desar je postal romarsko sredi\xc5\xa1\xc4\x8de v zahodnem svetu. Pape\xc5\xbe je odredil, da sta "dve romanji v St. David\'s enaki enemu v Rim in tri romanja enemu v Jeruzalem".  Nova stolnica je bila hitro zgrajena in \xc5\xa1kof Bernard jo je posvetil leta 1131. Henrik II. jo je obiskal leta 1171 in uvidel, da jo je treba pove\xc4\x8dati._NEWLINE_Sedanjo stolnico so za\xc4\x8deli graditi leta 1181 in je bila kmalu kon\xc4\x8dana. Z novo stavbo so imeli velike te\xc5\xbeave: leta 1220 je propadel nov stolp, 1247/48 pa jo je prizadel potres._NEWLINE_Pod \xc5\xa1kofom Gowerjem (1328\xe2\x80\x931347) so stolnico \xc5\xa1e naprej spreminjali s korno pregrado in \xc5\xa1kofovsko pala\xc4\x8do, ki naj bi stalno  opominjali na episkopat (pala\xc4\x8da je danes slikovita ru\xc5\xa1evina)._NEWLINE_Leta 1365 sta \xc5\xa1kof Adam Houghton in Janez Gentski za\xc4\x8dela graditi kolid\xc5\xbe svete Marije (St. Mary College) in poseben sklad  (chantry je oblika skrbni\xc5\xa1kega sklada v predreformaciji srednjeve\xc5\xa1ke dobe v Angliji za zaposlitev enega ali ve\xc4\x8d duhovnikov za petje v korist du\xc5\xa1e pokojnika, po navadi donatorja, ki je ustanovil chantry, po njegovi smrti), nato je dodal kri\xc5\xbeni hodnik in ga povezal s stolnico. _NEWLINE_V obdobju episkopa Edwarda Vaughana (1509\xe2\x80\x931522) so zgradili kapelo svete Trojice s pahlja\xc4\x8dastim obokom (pravijo, da je dobil navdih v kapeli Kraljevega kolid\xc5\xbea v Cambridgeu). V tem obdobju se je zelo spremenila ladja, streha in strop iz irskega hrasta sta bila zgrajena med letoma 1530 in 1540. \xc5\xa0kof Barlow je v primerjavi s svojim predhodnikom \xc5\xbeelel zatreti malikovanje Davida, leta 1538 je odstranil iz sveti\xc5\xa1\xc4\x8da svetega Davida dragulje in zaplenil relikvije svetega Davida in svetega Justinijana, da bi prepre\xc4\x8dil "vra\xc5\xbeeverje". Leta 1540 je bil Edmund Tudor, grof Richmondski in o\xc4\x8de Henrika VII., ko je bil opu\xc5\xa1\xc4\x8den samostan Greyfriars v Carmarthenu, pokopan pred glavnim oltarjem._NEWLINE_Razpad monarhije in ustanovitev Commonwealtha Anglije pod Oliverjem Cromwellom je zelo vplival na mnoge stolnice in cerkve, \xc5\xa1e posebej je to ob\xc4\x8dutil St. David\'s. Cromwellove sile so uni\xc4\x8dile stolnico, s strehe \xc5\xa1kofovske pala\xc4\x8de je bil odstranjen svinec.\n_START_SECTION_\nStolnica danes\n_START_PARAGRAPH_\nVali\xc5\xbeanski arhitekt John Nash je dobil naro\xc4\x8dilo za obnovitev zahodnega pro\xc4\x8delja leta 1793, da bi popravili \xc5\xa1kodo, narejeno pred 200 leti. Eklekti\xc4\x8dni slog (z gotskimi in poznogotskimi lastnostmi, pripisujejo jih deloma  uni\xc4\x8denju oken v kapeli kolid\xc5\xbea, da bi krogovi\xc4\x8dje ponovno uporabili za zahodno pro\xc4\x8delje) se je kmalu pokazal za podstandardno delo (kot njegovo prej\xc5\xa1nje delo kapiteljske dvorane). V enem stoletju je Nashevo zahodno pro\xc4\x8delje postalo nestabilno in celotno stavbo je moral obnoviti George Gilbert Scott med letoma 1862 in 1870. Marijina kapela je bila obnovljena z javnim vpisom leta 1901, vzhodne kapele so bile obnovljene z zapu\xc5\xa1\xc4\x8dino grofice Maidstone med letoma 1901 in 1910._NEWLINE_Stolnica in celotna Cerkev v Walesu je do\xc5\xbeivela bole\xc4\x8do lo\xc4\x8ditev od dr\xc5\xbeave leta 1923. \xc5\xa0kofija je postala manj\xc5\xa1a po odcepitvi arhidiakonata v Brecon, ko je nastala nova \xc5\xa1kofija Swansea in Brecon. \xc5\xa0kofija St. David\'s je za\xc4\x8dela nazadovati kot sredi\xc5\xa1\xc4\x8de \xc5\xa1kofije, saj nikjer v bli\xc5\xbeini ni bilo sredi\xc5\xa1\xc4\x8da \xe2\x80\x93 \xc5\xa1kofijska rezidenca je bila v Carmarthenu od 16. stoletja, zato sta se uprava in sredi\xc5\xa1\xc4\x8de \xc5\xa1kofije iz stolnice preselila v najve\xc4\x8dje mesto \xc5\xa1kofije._NEWLINE_V 1950-ih je bil \xc4\x8dastiti Carl Witton-Davies imenovan za dekana pri 30-ih, a sta bili njegova vizija in energija kratkotrajni, ker so ga hoteli imenovati za arhidiakona v Oxfordu, a ni zapustil polo\xc5\xbeaja in je preostanek svoje slu\xc5\xbebe namenil cerkvi. Stolnica je spet za\xc4\x8dela \xc5\xbeiveti in slavni vali\xc5\xbeanski mladi romarji iz St. David\'sa (Cymry\'r Groes) so dali cerkvi nov zagon in cerkev v Walesu jim z navdahnjenimi duhovniki sledi \xc5\xbee desetletje._NEWLINE_V 1960-ih je bil obnovljen kolid\xc5\xbe svete Marije kot stolni\xc4\x8dna dvorana za uporabo v stolni \xc5\xbeupniji in kot prostor za likovne razstave in pesni\xc5\xa1ka branja. Posvetil jo je nad\xc5\xa1kof Edwin Morris leta 1966. Ob odptju so brali poezijo priznanega vali\xc5\xbeanskega pesnika R. S. Thomasa, ki je bil kaplan v \xc5\xa1kofiji Bangor._NEWLINE_V 1980-ih je \xc5\xa1tevilo uradnih dogodkov v stolnici krojilo \xc5\xbeivljenje: leta 1981 je Charles, vali\xc5\xbeanski princ, obiskal praznovanje 800. obletnice posvetitve stolnice; na veliki \xc4\x8detrtek 1982 je kraljica Elizabeta II. razdelila ob stolnici milo\xc5\xa1\xc4\x8dino (royal maundy) (bogoslu\xc5\xbeje v Angliji v cerkvi, ki poteka na veliki \xc4\x8detrtek, dan pred velikim petkom. Ob tem britanski monarh ali kraljevi uradnik slovesno razdeli majhne srebrne kovance, znane kot "moundy money" ali "queen\'s maundy money", kot simbolno milo\xc5\xa1\xc4\x8dino starej\xc5\xa1im). Prvi\xc4\x8d je slovesnost potekala zunaj Anglije. V letih 1989-90 so praznovali 1400. obletnico smrti svetega Davida, praznovanje je vodil nad\xc5\xa1kof Walesa George Noakes, ki je bil tudi \xc5\xa1kof v St. David\'su._NEWLINE_Desetletja pred letom 2000 so bila najopaznej\xc5\xa1a v zgodovini stolnice od njene gradnje. Prvi\xc4\x8d se je britanska vlada odlo\xc4\x8dila, da ponovno dodeli naslov "mesto" St. David\'su, kar je uradno podelila kraljica Elizabeta II. 1. junija 1995. V ta namen je imel dekan, \xc4\x8dastiti Wyn Evans, imenovan v letu 1994, ogromno dela: nove orgle so bile nujno potrebne in zahodno pro\xc4\x8delje je bilo potrebno obse\xc5\xbene obnove. Bil je tudi \xc4\x8das, da je stolnica vlagala v svojo prihodnost z ustvarjanjem centra za obiskovalce v zvoniku, pove\xc4\x8dala \xc5\xa1tevilo zvonov iz osem na deset in dokon\xc4\x8dala obnovo kri\xc5\xbenega hodnika za korom stolnice, zakristijo, uredila prostore za izobra\xc5\xbeevanje, sobe za \xc5\xbeupnijo ter refektorij kot opomnik na samostanske za\xc4\x8detke. Prvi projekt je bila obnova zahodnega pro\xc4\x8delja z izvirnim kamnom, za kar so ponovno odprli kamnolom Caerbwdi Bay. To je bilo kon\xc4\x8dano leta 1998. Orgle je bilo treba razstaviti in ponovno zgraditi (delavnica Harrison in Harrison iz Durhama). Orgle so bile kon\xc4\x8dane sredi leta 2000 in posve\xc4\x8dene 15. oktobra istega leta._NEWLINE_Zvonove so ulili v Whitechapel Bell Foundry v Londonu in bili darilo ameri\xc5\xa1kih prijateljev. Obnova kri\xc5\xbenega hodnika v izobra\xc5\xbeevalni center in reflektorija se je za\xc4\x8dela leta 2003 in je bila kon\xc4\x8dana maja 2007. Wyn Evans je postal \xc5\xa1kof, Jonatan Lean pa leta 2009 dekan._NEWLINE_Zvonovi niso viseli v osrednjem stolpu stolnice, ampak v starem vhodnem poslopju, Porthu y Twru. Je 10 zvonov, najve\xc4\x8dji tehta 24 stotov, 3 \xc4\x8detrtine funta in 25 funtov, je v intonaciji D._NEWLINE_Obnovljeno sveti\xc5\xa1\xc4\x8de je bilo predstavljeno in ponovno posve\xc4\x8deno, posvetitev je vodil \xc4\x8dastiti Wyn Evans, \xc5\xa1kof St. David\'sa, na zborovski evharistiji na dan svetega Davida leta 2012.\n_START_SECTION_\n\xc5\xbdivljenje stolnice\n_START_PARAGRAPH_\nV stolnici so vsaj tri bogoslu\xc5\xbeja ali petje dnevno vsak teden s petjem v petih od sedmih dni._NEWLINE_Stolni\xc4\x8dni pevski zbor St. David\'s je bil prvi zbor v Zdru\xc5\xbeenem kraljestvu, sestavljen iz \xc5\xbeensk in mo\xc5\xa1kih kot glavni zbor namesto fantov in mo\xc5\xa1kih.  Mnogi napa\xc4\x8dno mislijo, da je bilo to v stolnici v Salisburyju, v kateri so tudi poznali me\xc5\xa1ani zbor. V St. David\'su pa so bila dekleta "glavne" pevke. Imajo tudi de\xc5\xa1ki zbor, katerega tedensko petje je velik dogodek v stolnici. Redno pojejo koral z vikarji._NEWLINE_Festival St. David\'s poteka med binko\xc5\xa1tnimi \xc5\xa1olskimi po\xc4\x8ditnicami. Udele\xc5\xbei se ga nekaj najbolj\xc5\xa1ih svetovnih izvajalcev. Profesionalni izvajalci in mladi igrajo pred tiso\xc4\x8di poslu\xc5\xa1alcev. Stolni\xc4\x8dni zbor je vrhunec in zelo priljubljen koncert. Festivalski zbor in orkester skleneta festival.\n_START_SECTION_\nLokalne legende\n_START_PARAGRAPH_\nIz \xc4\x8dasa Geralda Vali\xc5\xbeanskega (Giraldus Cambrensis) je znana nenavadna zgodba o marmorni brvi, ki je vodila od cerkve \xc4\x8dez potok Alun v St. David\'su. Marmorni kamen se je imenoval Llechllafar (\'govore\xc4\x8di kamen\'), ker je neko\xc4\x8d spregovoril, ko so \xc4\x8dezenj prenesli truplo na pokopali\xc5\xa1\xc4\x8de za pokop. Govor je povzro\xc4\x8dil, da se je brv poru\xc5\xa1ila kljub svoji velikosti, dolga je bila 10 \xc4\x8devljev, \xc5\xa1iroka 6 in debela 1. Ta most je bil iztro\xc5\xa1en zaradi svoje starosti in tiso\xc4\x8dev ljudi, ki so hodili po njem, vendar je bilo vra\xc5\xbeeverje tako veliko, da trupel niso ve\xc4\x8d nosili \xc4\x8dezenj. Ta starodavni most so zamenjali v 16. stoletju in danes kraj ni znan._NEWLINE_Druga legenda pravi, da je Merlin prerokoval na brvi Llechllafar smrt angle\xc5\xa1kemu kralju, osvajalcu Irske, ki ga je ranil mo\xc5\xa1ki z rde\xc4\x8do roko. Kralj Henrik II. je \xc5\xa1el na romanje v St. David\'s, ko je pri\xc5\xa1el iz Irske in sli\xc5\xa1al prerokbe. Pre\xc4\x8dkal je brv, a ni\xc4\x8d se ni zgodilo. Hvalil se je, da je Merlin la\xc5\xbenivec, pa so nekateri opazovalci odgovorili, da kralj ni osvojil Irske in zato zanj prerokba ni veljala.  To je bilo res, saj Henrik ni nikoli osvojil celotne Irske. .\n_START_SECTION_\nOrgle\n_START_PARAGRAPH_\nSpecifikacijo orgel je mogo\xc4\x8de najti v dr\xc5\xbeavnem orgelskem registru.'